**Dragoste în al treilea act**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I.

Era toată un zâmbet și împărțea

cu mine atâtea râsete spumoase,

încât m-am făcut tot numai de râs;

Ea m-a șters cu privirea, mi-a spus

că îmi stă alături și a închis ușa.

II.

Rămas singur, îmi scobesc sufletul

cu același deget cu care butonez

telecomanda și trăiesc șapte vieți

ca-n filme. Între timp, vântul stârnit

din camera de alături, a deschis ușa.

III.

Din părul ei negru s-a lăsat noaptea;

Dragostea avea gust de carne fierbinte

sfârâind topită pe marginea patului.

Somnul ne-a surprins obosiți unul de altul;

Eu încă dormeam, când a scârțâit ușa...